Wisselende beurtkragvlakke wink dié naweek(Foto: Parker Coffman via Unsplash) Eskom sal hierdie langnaweek wisselende beurtkragvlakke instel, waarvan fase 4 na verwagting die hoogste sal wees. Fase 4-beurtkrag sal van Woensdag om 16:00 tot Donderdag om 05:00 ingestel word. Daarna sal fase 2-beurtkrag tot om 16:00 geld voordat fase 4 weer tot Vrydag om 05:00 sal inskop. Fase 3-beurtkrag sal Vrydag deur die dag geld (05:00 tot 16:00) voordat fase 4 weer van Vrydag om 16:00 tot Saterdag om 05:00 in werking tree. Dieselfde skedule sal van Saterdag tot Sondag om 05:00 ingestel word. Beurtkrag sal Sondag vir die grootste gedeelte van die dag na fase 1 afgeskaal word (05:00 tot 16:00) en dan weer na fase 3 verhoog word tot Maandag om 05:00. Eskom het nog nie sy beurtkragskedule vir Maandag bekendgemaak nie. Onklaarrakings en herstelwerk Altesaam 16 283 MW is tans weens onklaarrakings onbeskikbaar terwyl 5 065 MW aan beplande herstelwerk afgestaan word. Die kragvoorsiener sê ŉ opwekkingseenheid by sy Kriel-kragstasie is oor die afgelope 24 uur weer aanlyn gebring, terwyl twee opwekkingseenhede in dieselfde tyd by die Camden- en Duvha-kragstasie vir herstelwerk van lyn gehaal is. Vertragings in die herstel van eenhede by die Kendal- (1), Kriel- (2) en Tutuka-kragstasie (2) dra tot verdere kapasiteitsprobleme by. “Eskom se spanne werk onverpoosd om te verseker dat hierdie eenhede so gou as moontlik weer in werking is.”